Title: กฎกระทรวง ฉบับที่ 13 (พ.ศ. 2539) ออกตามความในพระราชบัญญัติจัดหางานและคุ้มครองคนหางาน พ.ศ. 2528

กฎกระทรวง

กฎกระทรวง
ฉบับที่ ๑๓ (พ.ศ. ๒๕๓๙)
ออกตามความในพระราชบัญญัติจัดหางานและคุ้มครองคนหางาน
พ.ศ. ๒๕๒๘[๑]

อาศัยอำนาจตามความในมาตรา ๕ มาตรา ๔๗ ทวิ วรรคสอง และมาตรา
๔๗ สัตตวรรคสาม แห่งพระราชบัญญัติจัดหางานและคุ้มครองคนหางาน พ.ศ. ๒๕๒๘
ซึ่งแก้ไขเพิ่มเติมโดยพระราชบัญญัติจัดหางานและคุ้มครองคนหางาน (ฉบับที่ ๒) พ.ศ.
๒๕๓๗ รัฐมนตรีว่าการกระทรวงแรงงานและสวัสดิการสังคม ออกกฎกระทรวงไว้ ดังต่อไปนี้

ข้อ ๑ 
ผู้ใดประสงค์จะดำเนินการทดสอบฝีมือคนหางาน ให้ยื่นคำขอรับใบอนุญาตตามแบบ
ทค. ๑ ท้ายกฎกระทรวงนี้ พร้อมเอกสารหลักฐานตามที่ระบุไว้ในแบบดังกล่าว

ข้อ ๒ 
สถานทดสอบฝีมือคนหางานที่จะใช้ในการดำเนินการทดสอบฝีมือคนหางาน
ต้องมีลักษณะเหมาะสมสำหรับการทดสอบฝีมือคนหางานในแต่ละสาขาอาชีพ
สะอาดอากาศถ่ายเทได้สะดวก มีแสงสว่างเพียงพอ
มีระบบป้องกันและระงับเหตุเดือดร้อนรำคาญที่อาจเกิดจากการทดสอบฝีมือคนหางาน เช่น
น้ำเสีย กลิ่น หรือเสียง ซึ่งอย่างน้อยจะต้องประกอบด้วย
(๑)
อาคารหรือสถานที่ที่ใช้เป็นที่ตั้งสถานทดสอบฝีมือคนหางานที่มีพื้นที่เพียงพอสำหรับการทดสอบฝีมือคนหางานในแต่ละสาขาอาชีพตามที่ขอรับใบอนุญาต
(๒) เครื่องมือ อุปกรณ์ หรือสิ่งอำนวยความสะดวกในการทดสอบฝีมือคนหางานตามความจำเป็นและเหมาะสมต่อการทดสอบฝีมือคนหางานในแต่ละสาขาอาชีพตามที่ขอรับใบอนุญาต

ข้อ ๓ 
ใบอนุญาตดำเนินการทดสอบฝีมือคนหางานให้ใช้แบบ ทค. ๒ ท้ายกฎกระทรวงนี้

ข้อ ๔ 
ผู้ได้รับใบอนุญาตดำเนินการทดสอบฝีมือคนหางานต้องดำเนินการทดสอบฝีมือคนหางานโดยจัดให้มีผู้ควบคุมการทดสอบและปฏิบัติตามหลักเกณฑ์และวิธีการที่อธิบดีกรมพัฒนาฝีมือแรงงานประกาศกำหนดตามมาตรา
๔๗ จัตวา แห่งพระราชบัญญัติจัดหางานและคุ้มครองคนหางาน พ.ศ. ๒๕๒๘
ซึ่งแก้ไขเพิ่มเติมโดยพระราชบัญญัติจัดหางานและคุ้มครองคนหางาน (ฉบับที่ ๒) พ.ศ.
๒๕๓๗

ข้อ ๕ 
ผู้ได้รับใบอนุญาตดำเนินการทดสอบฝีมือคนหางานผู้ใดประสงค์จะขอต่ออายุใบอนุญาตให้ยื่นคำขอตามแบบ
ทค. ๓ พร้อมด้วยเอกสารหลักฐานตามที่ระบุไว้ในแบบดังกล่าว
ก่อนใบอนุญาตสิ้นอายุไม่น้อยกว่าสามสิบวัน

ข้อ ๖ 
ในการต่ออายุใบอนุญาต ให้ออกใบอนุญาตฉบับใหม่ให้แก่ผู้ยื่นคำขอโดยใช้เลขที่ใบอนุญาตเดิมการต่ออายุใบอนุญาตให้ใช้ได้ครั้งละสองปี

ข้อ ๗ 
การยื่นคำขอตามกฎกระทรวงนี้
(๑)
สำหรับการดำเนินการทดสอบฝีมือคนหางานในเขตกรุงเทพมหานครให้ยื่น ณ
กรมพัฒนาฝีมือแรงงาน
(๒)
สำหรับการดำเนินการทดสอบฝีมือคนหางานในเขตจังหวัดอื่นให้ยื่น ณ สถาบันพัฒนาฝีมือแรงงานกลาง
สถาบันพัฒนาฝีมือแรงงานภาค
หรือศูนย์พัฒนาฝีมือแรงงานจังหวัดที่ผู้ขออนุญาตดำเนินการทดสอบฝีมือคนหางานตั้งสถานทดสอบฝีมือคนหางานในเขตจังหวัดที่หน่วยงานดังกล่าวรับผิดชอบ

ให้ไว้ ณ วันที่ ๗ พฤศจิกายน พ.ศ. ๒๕๓๙
ประสงค์ บูรณ์พงศ์
รัฐมนตรีว่าการกระทรวงแรงงานและสวัสดิการสังคม

[เอกสารแนบท้าย]

๑.  แบบ ทค. ๑
คำขออนุญาตดำเนินการทดสอบฝีมือคนหางาน

(ดูข้อมูลจากภาพกฎหมาย)

หมายเหตุ :- เหตุผลในการประกาศใช้กฎกระทรวงฉบับนี้ คือ
โดยที่พระราชบัญญัติจัดหางานและคุ้มครองคนหางาน พ.ศ. ๒๕๒๘ บัญญัติให้การขออนุญาตสำหรับการทดสอบฝีมือคนหางานในแต่ละสาขาอาชีพรวมทั้งการขอต่ออายุใบอนุญาตและการอนุญาตให้ต่ออายุใบอนุญาต
เป็นไปตามหลักเกณฑ์ วิธีการ และเงื่อนไขที่กำหนดในกฎกระทรวง  จึงจำเป็นต้องออกกฎกระทรวงนี้

วิภา/ผู้จัดทำ
๖ กุมภาพันธ์ ๒๕๕๕

[๑] ราชกิจจานุเบกษา
เล่ม ๑๑๓/ตอนที่ ๗๑/หน้า ๙/๒๘ พฤศจิกายน ๒๕๓๔